ໃນຕອນແລງຂອງວັນທີ 3 ເມສາ 2020, ສະຫາຍ ບຸນຍັງ ວໍລະຈິດເລຂາທິການໃຫຍ່ ຄະນະບໍລິຫານງານສູນກາງພັກ, ປະທານປະເທດ ແຫ່ງ ສປປ ລາວ ໄດ້ສົນທະນາທາງໂທລະສັບກັບ ສະຫາຍ ສີ ຈິ້ນຜິງ, ເລຂາທິການໃຫຍ່ຄະນະ ກໍາມະການສູນກາງພັກ ກອມມູນິດຈີນ, ປະທານປະເທດ ແຫ່ງ ສປ ຈີນ.
ໃນໂອກາດດັ່ງກ່າວ, ສະຫາຍ ບຸນຍັງ ວໍລະຈິດ ໄດ້ສະແດງຄວາມຊົມເຊີຍ ຢ່າງຈິງໃຈຕໍ່ພັກ, ລັດຖະບານ ແລະ ປະຊາຊົນຈີນ ທີ່ປະສົບຜົນສໍາເລັດ ຢ່າງໜ້າພາກພູມໃຈ ໃນການສະກັດກັ້ນ-ປ້ອງກັນ ແລະ ຄວບຄຸມການແຜ່ລະບາດ ຂອງເຊື້ອພະຍາດອັກເສບປອດ ຈາກເຊື້ອຈຸລະໂລກສາຍພັນໃໝ່ (ໂຄວິດ-19). ສະຫາຍ ຕີລາຄາວ່າ: ພາຍໃຕ້ການຄວບຄຸມ ຊີ້ນໍາ-ບັນຊາຢ່າງໃກ້ຊິດ ແລະ ຮອບດ້ານ ຂອງ ສູນກາງພັກກອມມູນິດຈີນ ທີ່ມີ ສະຫາຍເລຂາທິການໃຫຍ່ ສີຈິ້ນຜິງ ເປັນແກນກາງນັ້ນ, ສປ ຈີນ ສາມາດຄວບຄຸມ ແລະ ຮັບມືກັບພະຍາດດັ່ງກ່າວ ຢ່າງທັນການ ແລະ ມີປະສິດທິຜົນທີ່ສຸດ, ເຊິ່ງເປັນໄຊຊະນະອັນຍິ່ງໃຫຍ່ໜຶ່ງຂອງພັກ, ລັດຖະບານຈີນ ໃນການຮັບມືກັບພະຍາດໂຄວິດ-19, ເຊິ່ງເປັນການສະແດງໃຫ້ເຫັນເຖິງ ຄວາມຕັດສິນໃຈດ້ານ ການເມືອງອັນເດັດດ່ຽວ, ໜັກແໜ້ນ ແລະ ການນໍາໃຊ້ມາດຕະການ ທີ່ມີປະສິດທິຜົນໃນ ການຮັບມືກັບບັນຫາ, ພ້ອມທັງສະແດງໃຫ້ເຫັນເຖິງ ສະຕິປັນຍາອັນແຫຼມຄົມ ແລະ ຄວາມຮັບຜິດຊອບອັນສູງສົ່ງ ຂອງ ພັກ ແລະ ລັດຖະບານຈີນ ທີ່ມີຕໍ່ອະນາຄົດຊາຕາກໍາຂອງປະຊາຊົນຈີນ ກໍຄືມວນມະນຸດຢູ່ໃນໂລກ. ບົດຮຽນ ແລະ ມາດຕະການຂອງ ສປ ຈີນ ໄດ້ຮັບການຍອມຮັບ ແລະ ຕີລາຄາສູງຈາກບັນດາ ປະເທດໃນໂລກ ທີ່ພວມປະສົບກັບວິກິດການ ໃນການຕ້ານພະຍາດລະບາດ ໃນປັດຈຸບັນ. ບົນເນື້ອໃນແຫ່ງການສ້າງຄູ່ ຮ່ວມຊາຕາກໍາຂອງມວນມະນຸດ, ເຖິງວ່າ ສປ ຈີນ ຍັງມີຄວາມຫຍຸ້ງຍາກຍ້ອນຜົນກະທົບ ຂອງພະຍາດລະບາດຢູ່ພາຍໃນ ສປ ຈີນ ໃນ 2 ເດືອນຜ່ານມາ, ແຕ່ກໍ່ຍັງໃຫ້ການສະໜັບສະໜູນ-ຊ່ວຍເຫຼືອປະເທດຕ່າງໆ 80 ກວ່າປະເທດ ໃນການຕ້ານກັບພະຍາດໂຄວິດ-19. ພັກ ແລະ ລັດຖະບານລາວ ສະໜັບສະໜູນການທີ່ ພັກກອມມູນິດຈີນ ສະເໜີກັບບັນດາພັກການເມືອງໃນໂລກ ໃນການຮ່ວມມືກັນຢ່າງໃກ້ຊິດກວ່າເກົ່າ ເພື່ອຮັບມືກັບພະຍາດອັກເສບປອດ ຈາກເຊື້ອຈຸລະໂລກສາຍພັນໃໝ່.
ສະຫາຍເລຂາທິການໃຫຍ່, ປະທານປະເທດ ບຸນຍັງ ວໍລະຈິດ ຍັງໄດ້ຕາງໜ້າໃຫ້ ຄະນະບໍລິຫານງານສູນກາງພັກ ປປ ລາວ ສະແດງຄວາມຂອບໃຈ ຕໍ່ ຄະນະກໍາມະການສູນກາງພັກກອມມູນິດຈີນ ທີ່ໄດ້ສົ່ງໂທລະເລກຊົມເຊີຍວັນສ້າງຕັ້ງພັກ ປປ ລາວ ຄົບຮອບ 65 ປີ ແລະ ໄດ້ສະແດງ ຄວາມຂອບໃຈຢ່າງສູງຕໍ່ ພັກ, ລັດຖະບານ ແລະ ປະຊາຊົນຈີນອ້າຍນ້ອງ ທີ່ໄດ້ໃຫ້ການຮ່ວມມື, ບິແບ່ງບົດຮຽນອັນປະເສີດ ໃນການຕ້ານກັບພະຍາດ ໂຄວິດ-19 ແລະ ໄດ້ສົ່ງທີມແພດຊ່ຽວຊານ ພ້ອມດ້ວຍອຸປະກອນການແພດ ທີ່ກ່ຽວຂ້ອງໃຫ້ແກ່ ສປປ ລາວ ໃນການສະກັດກັ້ນ ແລະ ຮັບມືກັບພະຍາດໂຄວິດ-19, ທັງໄດ້ເອົາໃຈໃສ່ຕິດຕາມເບິ່ງແຍງຊ່ວຍເຫຼືອ ແລະ ອໍານວຍຄວາມສະດວກໃຫ້ແກ່ພົນລະເມືອງ ແລະ ນັກສຶກສາລາວ ທີ່ອາໄສຢູ່ ສປ ຈີນ ໃນເວລາທີ່ເກີດການລະບາດ ຂອງພະຍາດຢູ່ ສປ ຈີນ ໄລຍະທີ່ຜ່ານມາ.ສະຫາຍ ບຸນຍັງ ວໍລະຈິດ ຍັງໄດ້ແຈ້ງກ່ຽວ ກັບສະພາບ ການແຜ່ລະບາດຂອງ ໂຄວິດ-19 ແລະ ການຮັບມືກັບພະຍາດດັ່ງກ່າວຢູ່ ສປປ ລາວ ໃຫ້ສະຫາຍ ສີ ຈິ້ນຜິງ ຮັບຊາບ.
ສະຫາຍ ສີ ຈິ້ນຜິງ ໄດ້ແຈ້ງໃຫ້ຊາບກ່ຽວກັບສະພາບ ຂອງການການແຜ່ລະບາດ ຂອງພະຍາດໂຄວິດ-19 ຢູ່ໃນ ສປ ຈີນ, ໂດຍພາຍໃຕ້ການນໍາພາ ອັນເດັດດ່ຽວຂອງພັກ ແລະ ຄວາມເປັນເຈົ້າການ ຂອງບັນດາສະມາຊິກພັກ, ລັດຖະບານ ແລະ ປະຊາຊົນຈີນ ໃນທົ່ວປະເທດ ໃນການປະຕິບັດ ບັນດາມາດຕະການຕ່າງໆ ຢ່າງເຄັ່ງຄັດ, ເດັດດ່ຽວ, ມີປະສິດທິຜົນ, ເຮັດໃຫ້ ສປ ຈີນ ສາມາດສະກັດກັ້ນພະຍາດ ດັ່ງກ່າວໂດຍໄວ. ປັດຈຸບັນ, ພັກ, ລັດ ແລະ ປະຊາຊົນຈີນ ພວມເດັດດ່ຽວສູ້ຊົນ ເອົາຊະນະພະຍາດໂຄວິດ-19 ຢ່າງສິ້ນເຊີງ. ໃນຖານະທີ່ລາວ-ຈີນ ເປັນຄູ່ຮ່ວມຊາ ຕາກໍາດຽວກັນ, ຝ່າຍຈີນ ຍິນດີແບ່ງປັນບົດຮຽນ ດ້ານການປ້ອງກັນ, ຄວບຄຸມ ແລະ ການປິ່ນປົວຜູ້ຕິດເຊື້ອຢູ່ ສປປ ລາວ ດ້ວຍການສົ່ງທີມແພດຊ່ຽວຊານ ແລະ ແພດທີ່ປຶກສາ ເຂົ້າມາສົມທົບກັບແພດຂອງລາວ ໃນການໃຫ້ຄໍາປຶກສາ, ແນະນໍາການປິ່ນປົວ ແລະ ຮັບມືກັບພະຍາດດັ່ງກ່າວ, ພ້ອມທັງສະໜອງອຸປະກອນ ການແພດ ແລະ ຢາປົວພະຍາດທີ່ ຈໍາເປັນຈໍານວນໜຶ່ງ ໃຫ້ແກ່ ສປປ ລາວ ເພື່ອພ້ອມກັນຮັບມື ແລະ ຜ່ານຜ່າການແຜ່ລະບາດພະຍາດດັ່ງກ່າວ.
ໃນການສົນທະນາ, ການນໍາສູງສຸດຂອງສອງພັກ, ສອງລັດ ລາວ-ຈີນ ຍັງໄດ້ແລກປ່ຽນຄວາມຄິດເຫັນ ກ່ຽວກັບທິດທາງໃນການເສີມ ຂະຫຍາຍສາຍພົວພັນຮ່ວມ ມືລະຫວ່າງ ສອງພັກ, ສອງລັດ ແລະ ປະຊາຊົນສອງຊາດ ລາວ-ຈີນ, ໂດຍສອງຝ່າຍຍິນດີຈະສືບຕໍ່ ເພີ່ມທະວີຄວາມໄວ້ ເນື້ອເຊື່ອໃຈເຊິ່ງກັນ ແລະ ກັນທາງດ້ານການເມືອງ, ສືບຕໍ່ແລກປ່ຽນບົດຮຽນໃນ ການຄຸ້ມຄອງພັກ-ບໍລິຫານປະເທດ ແລະ ການປະຕິບັດແຜນການຮ່ວມມືສອງຝ່າຍ ໃນຂົງເຂດຕ່າງໆທີ່ໄດ້ຕົກລົງນໍາກັນ; ສືບຕໍ່ການຮ່ວມມື ດ້ານເສດຖະກິດ-ການຄ້າ ແລະ ການລົງທຶນ ໃຫ້ເປັນຮູບປະທໍາ ໂດຍສະເພາະແມ່ນ ການຊຸກຍູ້ບັນດາໂຄງການຮ່ວມມື ຕາມເນື້ອໃນຂອງແຜນແມ່ ບົດວ່າດ້ວຍການສ້າງຄູ່ຮ່ວມຊາຕາກໍາ ລາວ-ຈີນ ແລະ ຂອບການຮ່ວມມືແລວ ເສດຖະກິດ ລາວ-ຈີນ, ເປັນຕົ້ນແມ່ນ ໂຄງການສ້າງເສັ້ນທາງລົດໄຟ ລາວ-ຈີນ ກໍ່ຄືບັນດາໂຄງການຮ່ວມມື ແລະ ໂຄງການຊ່ວຍເຫຼືອອື່ນໆ ທີ່ພວມດໍາເນີນຢູ່ໃນປັດຈຸບັນ ໃຫ້ໄດ້ຮັບການຈັດຕັ້ງປະຕິບັດ ດ້ວຍຄຸນນະພາບ ແລະ ປະສິດທິຜົນສູງ ເພື່ອນໍາເອົາຜົນປະໂຫຍດຕົວຈິງມາສູ່ປະຊາຊົນສອງຊາດ ລາວ-ຈີນ.